SMS poruke u službi zdravlja
Jedan američki lekar testirao je upotrebu tekst poruka kao način za podsećanje roditelja da vakcinišu svoju decu protiv gripa
U svetu u kojem ima 7 milijardi ljudi, podaci komunikacione industrije pokazuju da skoro 6 milijardi ljudi ima pristup mobilnim telefonima. U zemljama u razvoju, zdravstveni radnici u ruralnim područjima koriste mobilne telefone kako bi bili u vezi sa lekarima i dobili uputstva o nezi pacijenata. Američki istraživači zapitali su se da li bi korišćenje SMS poruka za podsećanje roditelja na vakcinaciju, moglo da osigura da veći broj dece bude zaštićen od virusa gripa i da broj odlazaka u bolnicu bude manji. Doktorka Melisa Stokvel predvodila je istraživanje. Doktorka Stokvel bila je na čelu ispitivanja uzorka u koji je bilo uključeno više od 9 hiljada dece i tinejdžera mlađih od 18 godina. Jedna grupa roditelja primila je samo podsetnik na telefonskoj sekretarici u kojem im je rečeno kako da pronađu informacije o gripu. Drugoj grupi poslate su SMS poruke u kojima se govori o virusu i bezbednosti vakcine i podsetnik da treba da vakcinišu svoju decu. U SMS poruci, doktorka Stokvel želela je da razjasni neka uobičajena pogrešna shvatanja u vezi sa virusom gripa. Doktorka Stokvel poslala je SMS poruke roditeljima iz druge grupe u jesen, pre početka sezone gripa i zatim ponovo u proleće, kako bi proverila koliko dece je bilo vakcinisano. Ona je ustanovila da su ljudi koju su dobili SMS poruku u većem broju vakcinisali svoju decu nego roditelji koji su dobili samo podsetnik na telefonskoj sekretarici. Iako je razlika u broju vakcinisane dece izmedju dve testirane grupe bila mala, istraživači smatraju da rezultati obećavaju. Oni kažu da bi, ako bi se slanje SMS poruka koristilo u celoj zemlji, rezultat mogao da bude manji broj odlazaka u bolnicu i dva i po miliona zdravije dece. Studija je objavljena u časopisu Američkog medicinskog udruženja.